title: Εκτελεστικός κανονισμός (ΕΕ) 2018/1123 της Επιτροπής, της 10ης Αυγούστου 2018, για την έγκριση της διάθεσης στην αγορά του χλωριούχου 1-μεθυλονικοτιναμιδίου ως νέου συστατικού τροφίμων σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου, και για την τροποποίηση του εκτελεστικού κανονισμού (ΕΕ) 2017/2470 της Επιτροπής (Κείμενο που παρουσιάζει ενδιαφέρον για τον ΕΟΧ)

text:
                  13.8.2018

                  EL

                  Επίσημη Εφημερίδα της Ευρωπαϊκής Ένωσης

                  L 204/41

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/1123 ΤΗΣ ΕΠΙΤΡΟΠΉΣ
         της 10ης Αυγούστου 2018
         για την έγκριση της διάθεσης στην αγορά του χλωριούχου 1-μεθυλονικοτιναμιδίου ως νέου συστατικού τροφίμων σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου, και για την τροποποίηση του εκτελεστικού κανονισμού (ΕΕ) 2017/2470 της Επιτροπής
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, σχετικά με τα νέα τρόφιμα, την τροποποίηση του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 1852/2001 της Επιτροπής (1), και ιδίως το άρθρο 12,
         Εκτιμώντας τα ακόλουθα:

                     (1)

                     Ο κανονισμός (ΕΕ) 2015/2283 προβλέπει ότι μόνο τα νέα τρόφιμα που έχουν εγκριθεί και περιλαμβάνονται στον ενωσιακό κατάλογο μπορούν να διατίθενται στην αγορά εντός της Ένωσης.

                     (2)

                     Σύμφωνα με το άρθρο 8 του κανονισμού (ΕΕ) 2015/2283, εκδόθηκε ο εκτελεστικός κανονισμός (ΕΕ) 2017/2470 της Επιτροπής (2), ο οποίος θεσπίζει ενωσιακό κατάλογο εγκεκριμένων νέων τροφίμων.

                     (3)

                     Σύμφωνα με το άρθρο 12 του κανονισμού (ΕΕ) 2015/2283, η Επιτροπή είναι αρμόδια να αποφασίσει για την έγκριση και τη διάθεση ενός νέου τροφίμου στην αγορά της Ένωσης και για την επικαιροποίηση του ενωσιακού καταλόγου.

                     (4)

                     Στις 18 Σεπτεμβρίου 2013 η εταιρεία Pharmena SA («η αιτούσα») υπέβαλε αίτηση στην αρμόδια αρχή του Ηνωμένου Βασιλείου για τη διάθεση συνθετικού χλωριούχου 1-μεθυλονικοτιναμιδίου στην αγορά της Ένωσης ως νέου συστατικού τροφίμων κατά την έννοια του άρθρου 1 παράγραφος 2 στοιχείο γ) του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου (3). Με την αίτηση ζητήθηκε η χρήση του χλωριούχου 1-μεθυλονικοτιναμιδίου σε συμπληρώματα διατροφής για τον γενικό πληθυσμό ενηλίκων με εξαίρεση τις εγκύους και τις θηλάζουσες γυναίκες.

                     (5)

                     Σύμφωνα με το άρθρο 35 παράγραφος 1 του κανονισμού (ΕΕ) 2015/2283, κάθε αίτηση για τη διάθεση νέων τροφίμων στην αγορά εντός της Ένωσης που υποβάλλεται σε κράτος μέλος σύμφωνα με το άρθρο 4 του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου σχετικά με τα νέα τρόφιμα και τα νέα συστατικά τροφίμων και για την οποία δεν έχει ληφθεί τελική απόφαση πριν από την 1η Ιανουαρίου 2018, θεωρείται αίτηση που υποβλήθηκε σύμφωνα με τον κανονισμό (ΕΕ) 2015/2283.

                     (6)

                     Η αίτηση για διάθεση του χλωριούχου 1-μεθυλονικοτιναμιδίου στην αγορά της Ένωσης ως νέου τροφίμου υποβλήθηκε σε κράτος μέλος σύμφωνα με το άρθρο 4 του κανονισμού (ΕΚ) αριθ. 258/97 αλλά πληροί και τις απαιτήσεις που προβλέπονται στον κανονισμό (ΕΕ) 2015/2283.

                     (7)

                     Στις 26 Νοεμβρίου 2015 η αρμόδια αρχή του Ηνωμένου Βασιλείου εξέδωσε την αρχική της έκθεση αξιολόγησης. Η εν λόγω έκθεση κατέληγε στο συμπέρασμα ότι το χλωριούχο 1-μεθυλονικοτιναμίδιο πληροί τα κριτήρια για τα νέα συστατικά τροφίμων, όπως ορίζονται στο άρθρο 3 παράγραφος 1 του κανονισμού (ΕΚ) αριθ. 258/97.

                     (8)

                     Στις 11 Δεκεμβρίου 2015 η Επιτροπή διαβίβασε την αρχική έκθεση αξιολόγησης στα υπόλοιπα κράτη μέλη. Διατυπώθηκαν αιτιολογημένες αντιρρήσεις από άλλα κράτη μέλη εντός της περιόδου των 60 ημερών που ορίζεται στο άρθρο 6 παράγραφος 4 πρώτο εδάφιο του κανονισμού (ΕΚ) αριθ. 258/97 όσον αφορά την ασφάλεια και την ανεκτικότητα του χλωριούχου 1-μεθυλονικοτιναμιδίου, και ιδίως όσον αφορά τις επιπτώσεις της μακροχρόνιας πρόσληψης 1-MNA για την υγεία των καταναλωτών, ειδικά εάν ληφθεί υπόψη η πρόσληψη νιασίνης με τη διατροφή, συμπεριλαμβανομένων των συμπληρωμάτων διατροφής.

                     (9)

                     Λόγω των αντιρρήσεων που διατυπώθηκαν από τα άλλα κράτη μέλη, στις 11 Αυγούστου 2016 η Επιτροπή ζήτησε τη γνώμη της Ευρωπαϊκής Αρχής για την Ασφάλεια των Τροφίμων («η Αρχή»), ζητώντας της να διενεργήσει πρόσθετη αξιολόγηση για το χλωριούχο 1-μεθυλονικοτιναμίδιο ως νέο συστατικό τροφίμων, σύμφωνα με τον κανονισμό (ΕΚ) αριθ. 258/97.

                     (10)

                     Στις 20 Σεπτεμβρίου 2017 η Αρχή εξέδωσε επιστημονική γνώμη σχετικά με την ασφάλεια του χλωριούχου 1-μεθυλονικοτιναμιδίου ως νέου τροφίμου σύμφωνα με τον κανονισμό (ΕΚ) αριθ. 258/97 (4). Η εν λόγω γνώμη, αν και εκπονήθηκε και εκδόθηκε από την Αρχή σύμφωνα με τον κανονισμό (ΕΚ) αριθ. 258/97, συμμορφώνεται με τις απαιτήσεις του άρθρου 11 του κανονισμού (ΕΕ) 2015/2283.

                     (11)

                     Η εν λόγω γνώμη συνιστά επαρκή βάση για να κριθεί ότι το χλωριούχο 1-μεθυλονικοτιναμίδιο, στις προτεινόμενες χρήσεις και επίπεδα χρήσης, όταν χρησιμοποιείται ως συστατικό σε συμπληρώματα τροφίμων, συμμορφώνεται με το άρθρο 12 παράγραφος 1 του κανονισμού (ΕΕ) 2015/2283.

                     (12)

                     Στις 25 Ιανουαρίου 2018 η αιτούσα ζήτησε από την Επιτροπή την προστασία δεδομένων βιομηχανικής ιδιοκτησίας από μια σειρά μελετών που υποβλήθηκαν προς υποστήριξη της αίτησης, και συγκεκριμένα των μεθόδων ανάλυσης (5), μιας μελέτης τοξικότητας και φαρμακοκινητικής σε ζώα (6), μιας μελέτης φαρμακοκινητικής στον άνθρωπο (7), μιας μελέτης δοκιμασίας μικροπυρήνων in vitro με ανθρώπινα λεμφοκύτταρα (8), μιας μελέτης μεταβολισμού λιπιδίων στον άνθρωπο (9), μιας μελέτης υποχρόνιας τοξικότητας 90 ημερών από του στόματος (10) και μιας μελέτης βιοδιαθεσιμότητας κατόπιν εφάπαξ δόσης στον άνθρωπο (11).

                     (13)

                     Στις 18 Φεβρουαρίου 2018 η Αρχή έκρινε ότι, κατά την εκπόνηση της γνώμης της για το χλωριούχο 1-μεθυλονικοτιναμίδιο ως νέο τρόφιμο, οι μέθοδοι ανάλυσης χρησίμευσαν ως βάση για την αξιολόγηση των προδιαγραφών και της σύστασης του 1-μεθυλονικοτιναμιδίου, η δοκιμασία μικροπυρήνων in vitro με ανθρώπινα λεμφοκύτταρα χρησίμευσε ως βάση για να διαπιστωθεί ότι δεν υπήρχαν ανησυχίες όσον αφορά τη γονιδιοτοξικότητα του χλωριούχου 1-μεθυλονικοτιναμιδίου, και η μελέτη 90 ημερών για την τοξικότητα από του στόματος χρησίμευσε ως βάση για να προσδιοριστεί ένα σημείο αναφοράς και να εξεταστεί κατά πόσον το περιθώριο έκθεσης σε σχέση με την προτεινόμενη μέγιστη πρόσληψη χλωριούχου 1-μεθυλονικοτιναμιδίου από τον άνθρωπο είναι επαρκές.

                     (14)

                     Μετά την παραλαβή της γνώμης της Αρχής, η Επιτροπή ζήτησε από την αιτούσα να διευκρινίσει περαιτέρω την αιτιολόγηση που είχε παρασχεθεί ως προς την αξίωση βιομηχανικής ιδιοκτησίας επί των μελετών, οι οποίες δεν είχαν δημοσιευτεί κατά τον χρόνο υποβολής της αίτησης, καθώς και να διευκρινίσει την αξίωσή της για αποκλειστικό δικαίωμα αναφοράς στις εν λόγω μελέτες, όπως αναφέρεται στο άρθρο 26 παράγραφος 2 στοιχεία α) και β) του κανονισμού (ΕΕ) 2015/2283.

                     (15)

                     Η αιτούσα είχε δηλώσει επίσης ότι κατά τον χρόνο υποβολής της αίτησης κατείχε δικαιώματα βιομηχανικής ιδιοκτησίας ή αποκλειστικής αναφοράς στις μελέτες βάσει εθνικού δικαίου και, ως εκ τούτου, κανένας τρίτος δεν είχε νόμιμο δικαίωμα πρόσβασης ή χρήσης των μελετών αυτών. Η Επιτροπή αξιολόγησε όλα τα στοιχεία που υπέβαλε η αιτούσα και θεώρησε ότι η αιτούσα είχε τεκμηριώσει επαρκώς την εκπλήρωση των προϋποθέσεων που προβλέπονται στο άρθρο 26 παράγραφος 2 του κανονισμού (ΕΕ) 2015/2283.

                     (16)

                     Ως εκ τούτου, όπως προβλέπεται στο άρθρο 26 παράγραφος 2 του κανονισμού (ΕΕ) 2015/2283, οι μέθοδοι ανάλυσης του χλωριούχου 1-μεθυλονικοτιναμιδίου, η μελέτη δοκιμασίας μικροπυρήνων in vitro με ανθρώπινα λεμφοκύτταρα και η μελέτη υποχρόνιας τοξικότητας 90 ημερών από του στόματος, που περιλαμβάνονται στον φάκελο της αιτούσας, δεν θα πρέπει να χρησιμοποιηθούν από την Αρχή προς όφελος επόμενων αιτούντων για περίοδο πέντε ετών από την ημερομηνία έναρξης ισχύος του παρόντος κανονισμού. Κατά συνέπεια, η διάθεση στην αγορά, εντός της Ένωσης, του νέου τροφίμου που εγκρίνεται με τον παρόντα κανονισμό θα πρέπει να περιορίζεται μόνο στην αιτούσα για περίοδο πέντε ετών.

                     (17)

                     Ωστόσο, ο περιορισμός της έγκρισης αυτού του νέου τροφίμου και της αναφοράς στις μελέτες που περιέχονται στον φάκελο της αιτούσας αποκλειστικά για την αιτούσα δεν εμποδίζει άλλους αιτούντες να ζητήσουν άδεια να διαθέσουν στην αγορά το ίδιο νέο τρόφιμο, υπό την προϋπόθεση ότι η αίτησή τους βασίζεται σε πληροφορίες που έχουν ληφθεί νόμιμα και είναι διαθέσιμες εκτός του φακέλου της αιτούσας που υποστηρίζει την έγκριση δυνάμει του παρόντος κανονισμού.

                     (18)

                     Λαμβανομένης υπόψη της προβλεπόμενης χρήσης σε συμπληρώματα διατροφής για τον γενικό πληθυσμό ενηλίκων, καθώς και του γεγονότος ότι η αίτηση έγκρισης δεν περιλαμβάνει τις εγκύους και τις θηλάζουσες γυναίκες, τα συμπληρώματα διατροφής που περιέχουν χλωριούχο 1-μεθυλονικοτιναμίδιο θα πρέπει να φέρουν κατάλληλη επισήμανση.

                     (19)

                     Η οδηγία 2002/46/ΕΚ του Ευρωπαϊκού Κοινοβουλίου και του Συμβουλίου (12) ορίζει απαιτήσεις για τα συμπληρώματα διατροφής. Η χρήση του χλωριούχου 1-μεθυλονικοτιναμιδίου θα πρέπει να εγκριθεί με την επιφύλαξη των απαιτήσεων της εν λόγω οδηγίας.

                     (20)

                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1

               1.   Το χλωριούχο 1-μεθυλονικοτιναμίδιο, όπως καθορίζεται στο παράρτημα του παρόντος κανονισμού, προστίθεται στον ενωσιακό κατάλογο εγκεκριμένων νέων τροφίμων που καταρτίστηκε με τον εκτελεστικό κανονισμό (ΕΕ) 2017/2470.

               2.   Για περίοδο πέντε ετών από την ημερομηνία έναρξης ισχύος του παρόντος κανονισμού, μόνον η αρχική αιτούσα:

                           Εταιρεία: Pharmena SA,

                           Διεύθυνση: ul. Wolczanska 178, 90 530 Lodz, Πολωνία,

                     επιτρέπεται να διαθέσει στην αγορά εντός της Ένωσης το νέο τρόφιμο που αναφέρεται στην παράγραφο 1, εκτός εάν επόμενος αιτών λάβει έγκριση για το νέο τρόφιμο χωρίς αναφορά στα δεδομένα που προστατεύονται σύμφωνα με το άρθρο 2 του παρόντος κανονισμού ή με τη σύμφωνη γνώμη της Pharmena S.A.

               3.   Η εγγραφή στον ενωσιακό κατάλογο που αναφέρεται στην πρώτη παράγραφο περιλαμβάνει τις προϋποθέσεις χρήσης και τις απαιτήσεις επισήμανσης που καθορίζονται στο παράρτημα του παρόντος κανονισμού.

               4.   Η έγκριση που προβλέπεται στο παρόν άρθρο ισχύει με την επιφύλαξη των διατάξεων της οδηγίας 2002/46/ΕΚ.

            Άρθρο 2
            Οι μελέτες που περιλαμβάνονται στον φάκελο της αίτησης, βάσει των οποίων αξιολογήθηκε από την Αρχή το νέο τρόφιμο που αναφέρεται στο άρθρο 1, και για τις οποίες η αιτούσα ισχυρίζεται ότι αποτελούν βιομηχανική ιδιοκτησία και χωρίς τις οποίες δεν θα είχε εγκριθεί η προστασία των δεδομένων, δεν θα χρησιμοποιηθούν προς όφελος επόμενων αιτούντων για περίοδο πέντε ετών από την ημερομηνία έναρξης ισχύος του παρόντος κανονισμού χωρίς τη σύμφωνη γνώμη της Pharmena S.A.

            Άρθρο 3
            Το παράρτημα του εκτελεστικού κανονισμού (ΕΕ) 2017/2470 τροποποιείται σύμφωνα με το παράρτημα του παρόντος κανονισμού.

            Άρθρο 4
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 10 Αυγούστου 2018.

                  Για την Επιτροπή

                  O Πρόεδρος

               Jean-Claude JUNCKER

            (1)  ΕΕ L 327 της 11.12.2015, σ. 1.

            (2)  Εκτελεστικός κανονισμός (ΕΕ) 2017/2470 της Επιτροπής, της 20ής Δεκεμβρίου 2017, για την κατάρτιση ενωσιακού καταλόγου νέων τροφίμων σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου σχετικά με τα νέα τρόφιμα (ΕΕ L 351 της 30.12.2017, σ. 72).

            (3)  Κανονισμός (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου της 27ης Ιανουαρίου 1997 σχετικά με τα νέα τρόφιμα και τα νέα συστατικά τροφίμων (ΕΕ L 43 της 14.2.1997, σ. 1).

            (4)  EFSA Journal 2017·15(10):5001.

            (5)  Αδημοσίευτη εσωτερική εταιρική έκθεση.

            (6)  Przybyła M., 2013, αδημοσίευτη έκθεση.

            (7)  Proskin, H.M., 2008, αδημοσίευτη έκθεση.

            (8)  Stepnik M., 2012, αδημοσίευτη έκθεση.

            (9)  Cossette M., 2009, αδημοσίευτη έκθεση.

            (10)  Ford J.A., 2014, αδημοσίευτη μελέτη.

            (11)  Dessouki E., 2013, αδημοσίευτη μελέτη.

            (12)  Οδηγία 2002/46/ΕΚ του Ευρωπαϊκού Κοινοβουλίου και του Συμβουλίου, της 10ης Ιουνίου 2002, για την προσέγγιση των νομοθεσιών των κρατών μελών περί των συμπληρωμάτων διατροφής (ΕΕ L 183 της 12.7.2002, σ. 51).

            ΠΑΡΑΡΤΗΜΑ
            Το παράρτημα του εκτελεστικού κανονισμού (ΕΕ) 2017/2470 τροποποιείται ως εξής:

                        1)

                        στον πίνακα 1 (Εγκεκριμένα νέα τρόφιμα) προστίθεται η παρακάτω τελευταία στήλη:
                        «Προστασία δεδομένων»

                        2)

                        στον πίνακα 1 (Εγκεκριμένα νέα τρόφιμα) προστίθεται η ακόλουθη εγγραφή κατ' αλφαβητική σειρά:

                                    Εγκεκριμένο νέο τρόφιμο

                                    Προϋποθέσεις υπό τις οποίες μπορεί να χρησιμοποιηθεί το νέο τρόφιμο

                                    Επιπρόσθετες ειδικές απαιτήσεις επισήμανσης

                                    Άλλες απαιτήσεις

                                    Προστασία δεδομένων

                                    «Χλωριούχο 1-μεθυλονικοτιναμίδιο

                                       Συγκεκριμένη κατηγορία τροφίμων

                                       Ανώτατα επίπεδα

                                    Η ονομασία του νέου τροφίμου στην επισήμανση των τροφίμων στα οποία περιέχεται είναι «Χλωριούχο 1-μεθυλονικοτιναμίδιο”.
                                    Τα συμπληρώματα διατροφής που περιέχουν 1-μεθυλονικοτιναμίδιο φέρουν την ακόλουθη δήλωση:
                                    Το παρόν συμπλήρωμα διατροφής πρέπει να καταναλώνεται μόνον από ενήλικες, πλην των εγκύων και των θηλαζουσών γυναικών.

                                    Εγκρίθηκε στις 2 Σεπτεμβρίου 2018. Η προσθήκη αυτή βασίζεται σε επιστημονικά αποδεικτικά στοιχεία βιομηχανικής ιδιοκτησίας και σε επιστημονικά δεδομένα που προστατεύονται σύμφωνα με το άρθρο 26 του κανονισμού (ΕΕ) 2015/2283.
                                    Αιτούσα: Pharmena SA, Wolczanska 178, 90 530 Lodz, Πολωνία. Κατά τη διάρκεια της προστασίας δεδομένων, το νέο τρόφιμο «χλωριούχο 1-μεθυλονικοτιναμίδιο” επιτρέπεται να διατίθεται στην αγορά εντός της Ένωσης μόνον από τη Pharmena SA, εκτός εάν επόμενος αιτών λάβει έγκριση για το νέο τρόφιμο χωρίς αναφορά στα επιστημονικά αποδεικτικά στοιχεία βιομηχανικής ιδιοκτησίας ή στα επιστημονικά δεδομένα που προστατεύονται σύμφωνα με το άρθρο 26 του κανονισμού (ΕΕ) 2015/2283 ή με τη σύμφωνη γνώμη της Pharmena S.A.
                                    Ημερομηνία εκπνοής της προστασίας δεδομένων: 2 Σεπτεμβρίου 2023»

                                    Συμπληρώματα διατροφής, όπως ορίζονται στην οδηγία 2002/46/ΕΚ, για τον πληθυσμό ενηλίκων, με εξαίρεση τις εγκύους και τις θηλάζουσες γυναίκες

                                    58 mg/ημέρα

                        3)

                        στον πίνακα 2 (Προδιαγραφές) προστίθεται η ακόλουθη εγγραφή, κατ' αλφαβητική σειρά:

                                    Εγκεκριμένο νέο τρόφιμο

                                    Προδιαγραφή

                                    «Χλωριούχο 1-μεθυλονικοτιναμίδιο

                                       Ορισμός:

                                    Χημική ονομασία: χλωριούχο 3-καρβαμοϋλο-1-μεθυλοπυριδίνιο
                                    Χημικός τύπος: C7H9N2OCl
                                    Αριθ. CAS: 1005-24-9
                                    Μοριακό βάρος: 172,61 Da

                                       Περιγραφή

                                    Το χλωριούχο 1-μεθυλονικοτιναμίδιο είναι λευκό ή υπόλευκο κρυσταλλικό στερεό που παράγεται με διεργασία χημικής σύνθεσης.

                                       Χαρακτηριστικά/Σύνθεση

                                    Εμφάνιση: λευκό έως υπόλευκο κρυσταλλικό στερεό
                                    Καθαρότητα: ≥ 98,5 %
                                    Τριγονελλίνη: ≤ 0,05 %
                                    Νικοτινικό οξύ: ≤ 0,10 %
                                    Νικοτιναμίδιο: ≤ 0,10 %
                                    Κυριότερη άγνωστη πρόσμειξη: ≤ 0,05 %
                                    Άθροισμα άγνωστων προσμείξεων: ≤ 0,20 %
                                    Άθροισμα όλων των προσμείξεων: ≤ 0,50 %
                                    Διαλυτότητα: διαλυτό στο νερό και στη μεθανόλη. Πρακτικά αδιάλυτο σε 2-προπανόλη και διχλωρομεθάνιο.
                                    Υγρασία: ≤ 0,3 %
                                    Απώλειες κατά την ξήρανση: ≤ 1,0 %
                                    Υπόλειμμα καύσης: ≤ 0,1 %

                                       Υπολειμματικοί διαλύτες και βαρέα μέταλλα

                                    Μεθανόλη: ≤ 0,3 %
                                    Βαρέα μέταλλα: ≤ 0,002 %

                                       Μικροβιολογικά κριτήρια:

                                    Ολικός αριθμός αερόβιων μικροοργανισμών: ≤ 100 CFU/g
                                    Ζυμομύκητες/Ευρωτομύκητες: ≤ 10 CFU/g
                                    Enterobacteriaceae: απουσία σε 1 g

                                       Pseudomonas aeruginosa: απουσία σε 1 g

                                       Staphylococcus aureus: απουσία σε 1 g
                                    CFU: Colony Forming Units (μονάδες σχηματισμού αποικιών)»


title: Εκτελεστικός κανονισμός (ΕΕ) 2018/1232 της Επιτροπής, της 11ης Σεπτεμβρίου 2018, για την τροποποίηση του εκτελεστικού κανονισμού (ΕΕ) αριθ. 1354/2011 όσον αφορά τις ενωσιακές δασμολογικές ποσοστώσεις για το αιγοπρόβειο κρέας καταγωγής Νορβηγίας και Νέας Ζηλανδίας

text:
                  14.9.2018

                  EL

                  Επίσημη Εφημερίδα της Ευρωπαϊκής Ένωσης

                  L 231/13

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/1232 ΤΗΣ ΕΠΙΤΡΟΠΉΣ
         της 11ης Σεπτεμβρίου 2018
         για την τροποποίηση του εκτελεστικού κανονισμού (ΕΕ) αριθ. 1354/2011 όσον αφορά τις ενωσιακές δασμολογικές ποσοστώσεις για το αιγοπρόβειο κρέας καταγωγής Νορβηγίας και Νέας Ζηλανδίας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 187 στοιχεία α) και β),
         Εκτιμώντας τα ακόλουθα:

                     (1)

                     Ο εκτελεστικός κανονισμός (ΕΕ) αριθ. 1354/2011 της Επιτροπής (2) προβλέπει το άνοιγμα ετήσιων ενωσιακών δασμολογικών ποσοστώσεων εισαγωγής για αιγοπρόβατα και αιγοπρόβειο κρέας, συμπεριλαμβανομένων και εκείνων καταγωγής Νορβηγίας και Νέας Ζηλανδίας.

                     (2)

                     Το άρθρο 4 του εκτελεστικού κανονισμού (ΕΕ) αριθ. 1354/2011 προβλέπει ότι η διαχείριση των δασμολογικών ποσοστώσεων που ανοίγονται δυνάμει του εν λόγω κανονισμού πραγματοποιείται σύμφωνα με τα άρθρα 49 έως 54 του εκτελεστικού κανονισμού (ΕΕ) 2015/2447 της Επιτροπής (3).

                     (3)

                     Ο κανονισμός (ΕΚ) αριθ. 992/95 του Συμβουλίου (4) προβλέπει το άνοιγμα ετήσιων ενωσιακών δασμολογικών ποσοστώσεων εισαγωγής για ορισμένα γεωργικά προϊόντα καταγωγής Νορβηγίας. Το άρθρο 3 του εν λόγω κανονισμού προβλέπει ότι η διαχείριση των δασμολογικών ποσοστώσεων που ανοίγονται δυνάμει του εν λόγω κανονισμού πραγματοποιείται σύμφωνα με τα άρθρα 49 έως 54 του εκτελεστικού κανονισμού (ΕΕ) 2015/2447.

                     (4)

                     Η Ευρωπαϊκή Ένωση και η Νορβηγία υπέγραψαν συμφωνία υπό μορφήν ανταλλαγής επιστολών σχετικά με τη χορήγηση συμπληρωματικών εμπορικών προτιμήσεων για γεωργικά προϊόντα (εφεξής «η συμφωνία με τη Νορβηγία»). Η συμφωνία με τη Νορβηγία εγκρίθηκε εξ ονόματος της Ένωσης με την απόφαση (ΕΕ) 2018/760 του Συμβουλίου (5).

                     (5)

                     Η συμφωνία με τη Νορβηγία αρχίζει να ισχύει την πρώτη ημέρα του τρίτου μήνα που ακολουθεί την ημερομηνία κατάθεσης της τελευταίας πράξης έγκρισης. Η τελευταία κατάθεση πραγματοποιήθηκε στις 16 Ιουλίου 2018. Συνεπώς, η συμφωνία με τη Νορβηγία αρχίζει να ισχύει την 1η Οκτωβρίου 2018. Το παράρτημα IV της συμφωνίας με τη Νορβηγία προβλέπει την ενοποίηση των δύο ποσοστώσεων για τα προϊόντα που υπάγονται στους κωδικούς ΣΟ 0210 και 0204, οι οποίες προβλέπονται από τον κανονισμό (ΕΚ) αριθ. 992/95 και τον εκτελεστικό κανονισμό (ΕΕ) αριθ. 1354/2011, αντιστοίχως, σε μια ενιαία δασμολογική ποσόστωση.

                     (6)

                     Για λόγους σαφήνειας και ασφάλειας δικαίου, το άνοιγμα της εν λόγω ενιαίας δασμολογικής ποσόστωσης και η διαχείρισή της θα πρέπει να πραγματοποιηθούν σύμφωνα με τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου (6). Ως εκ τούτου, η δασμολογική ποσόστωση για τα προϊόντα του κωδικού ΣΟ 0204, καταγωγής Νορβηγίας, θα πρέπει να απαλειφθεί ταυτόχρονα από τον εκτελεστικό κανονισμό (ΕΕ) αριθ. 1354/2011 βάσει του κανονισμού (ΕΕ) αριθ. 1308/2013.

                     (7)

                     Ο νέος κανονισμός για το άνοιγμα της ενιαίας δασμολογικής ποσόστωσης εισαγωγής για προϊόντα καταγωγής Νορβηγίας που πρόκειται να εκδοθεί δυνάμει του κανονισμού (ΕΕ) αριθ. 952/2013 θα αρχίσει να εφαρμόζεται από την 1η Οκτωβρίου 2018. Συνεπώς, η αντίστοιχη τροποποίηση του εκτελεστικού κανονισμού (ΕΕ) αριθ. 1354/2011 θα πρέπει να εφαρμοστεί από την ίδια ημερομηνία.

                     (8)

                     Με την προσχώρηση της Δημοκρατίας της Κροατίας, το τελωνειακό έδαφος της Ένωσης έχει διευρυνθεί. Κατά συνέπεια, σύμφωνα με τους κανόνες του Παγκόσμιου Οργανισμού Εμπορίου (ΠΟΕ), η Ένωση προέβη σε διαπραγματεύσεις με τα μέλη του ΠΟΕ που έχουν δικαιώματα διαπραγμάτευσης με τα προσχωρούντα κράτη μέλη προκειμένου να επέλθει συμφωνία σχετικά με τις αντισταθμιστικές προσαρμογές.

                     (9)

                     Στις 18 Μαΐου 2017 υπεγράφη συμφωνία υπό μορφή ανταλλαγής επιστολών μεταξύ της Ευρωπαϊκής Ένωσης και της Νέας Ζηλανδίας, σύμφωνα με το άρθρο XXIV παράγραφος 6 και το άρθρο XXVIII της Γενικής Συμφωνίας Δασμών και Εμπορίου του 1994 (GATT) σχετικά με την τροποποίηση των παραχωρήσεων που προβλέπονται στον πίνακα της Δημοκρατίας της Κροατίας στο πλαίσιο της προσχώρησής της στην Ευρωπαϊκή Ένωση («η συμφωνία με τη Νέα Ζηλανδία»). Με την απόφαση (ΕΕ) 2017/1363 του Συμβουλίου (7) εγκρίθηκε η υπογραφή της, και με την απόφαση (ΕΕ) 2018/1030 του Συμβουλίου (8) συνήφθη η συμφωνία. Η συμφωνία με τη Νέα Ζηλανδία προβλέπει την προσθήκη στην ετήσια δασμολογική ποσόστωση που χορηγήθηκε στη Νέα Ζηλανδία ποσότητας 135 τόνων (ισοδύναμο βάρους σφαγίων) που υπάγονται στον κωδικό ΣΟ 0204.

                     (10)

                     Για την κατάλληλη διαχείριση της δασμολογικής ποσόστωσης που προβλέπεται από τον εκτελεστικό κανονισμό (ΕΕ) αριθ. 1354/2011, η πρόσθετη ποσότητα θα πρέπει να είναι διαθέσιμη την 1η Οκτωβρίου 2018.

                     (11)

                     Είναι, συνεπώς, αναγκαίο να τροποποιηθεί αναλόγως ο εκτελεστικός κανονισμός (ΕΕ) αριθ. 1354/2011. Οι τροποποιήσεις θα πρέπει να εφαρμοστούν από την ημερομηνία έναρξης ισχύος των συμφωνιών με τη Νορβηγία και τη Νέα Ζηλανδία.

                     (12)

                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Το παράρτημα του εκτελεστικού κανονισμού (ΕΕ) αριθ. 1354/2011 αντικαθίσταται από το κείμενο του παραρτήματος του παρόντος κανονισμού.

            Άρθρο 2
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Οκτωβρίου 2018.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 11 Σεπτεμβρίου 2018.

                  Για την Επιτροπή,

                  εξ ονόματος του Προέδρου,

               Phil HOGAN

                  Μέλος της Επιτροπής

            (1)  ΕΕ L 347 της 20.12.2013, σ. 671.

            (2)  Εκτελεστικός κανονισμός (ΕΕ) αριθ. 1354/2011 της Επιτροπής, της 20ής Δεκεμβρίου 2011, σχετικά με το άνοιγμα ετήσιων ενωσιακών δασμολογικών ποσοστώσεων για αιγοπρόβατα και αιγοπρόβειο κρέας (ΕΕ L 338 της 21.12.2011, σ. 36).

            (3)  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).

            (4)  Κανονισμός (ΕΚ) αριθ. 992/95 του Συμβουλίου, της 10ης Απριλίου 1995, για το άνοιγμα και τον τρόπο διαχείρισης κοινοτικών δασμολογικών ποσοστώσεων για ορισμένα προϊόντα γεωργίας και αλιείας, καταγωγής Νορβηγίας (ΕΕ L 101 της 4.5.1995, σ. 1).

            (5)  Απόφαση (ΕΕ) 2018/760 του Συμβουλίου, της 14ης Μαΐου 2018, για τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και του Βασιλείου της Νορβηγίας σχετικά με τη χορήγηση συμπληρωματικών εμπορικών προτιμήσεων για γεωργικά προϊόντα (ΕΕ L 129 της 25.5.2018, σ. 1).

            (6)  Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).

            (7)  Απόφαση (ΕΕ) 2017/1363 του Συμβουλίου, της 17ης Ιουλίου 2017, για την υπογραφή, εξ ονόματος της Ευρωπαϊκής Ένωσης, συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της Νέας Ζηλανδίας, σύμφωνα με το άρθρο XXIV παράγραφος 6 και το άρθρο XXVIII της Γενικής Συμφωνίας Δασμών και Εμπορίου (GATT) του 1994, σχετικά με την τροποποίηση των παραχωρήσεων που προβλέπονται στον πίνακα της Δημοκρατίας της Κροατίας στο πλαίσιο της προσχώρησής της στην Ευρωπαϊκή Ένωση (ΕΕ L 191 της 22.7.2017, σ. 1).

            (8)  Απόφαση (ΕΕ) 2018/1030 του Συμβουλίου, της 13ης Ιουλίου 2018, για τη σύναψη της συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της Νέας Ζηλανδίας, σύμφωνα με το άρθρο XXIV παράγραφος 6 και το άρθρο XXVIII της Γενικής Συμφωνίας Δασμών και Εμπορίου (GATT) του 1994, σχετικά με την τροποποίηση των παραχωρήσεων που προβλέπονται στον πίνακα της Δημοκρατίας της Κροατίας στο πλαίσιο της προσχώρησής της στην Ευρωπαϊκή Ένωση (ΕΕ L 185 της 23.7.2018, σ. 1).

            ΠΑΡΑΡΤΗΜΑ
            «

                     ΠΑΡΑΡΤΗΜΑ

                        ΑΙΓΟΠΡΟΒΕΙΟ ΚΡΕΑΣ [ΣΕ ΤΟΝΟΥΣ (T) ΙΣΟΔΥΝΑΜΟΥ ΒΑΡΟΥΣ ΣΦΑΓΙΟΥ] ΕΝΩΣΙΑΚΕΣ ΔΑΣΜΟΛΟΓΙΚΕΣ ΠΟΣΟΣΤΩΣΕΙΣ

                                 Κωδικοί ΣΟ

                                 Δασμός κατ' αξίαν
                                 %

                                 Ειδικός δασμός
                                 EUR/100 Kg

                                 Αύξων αριθμός κατά σειρά προτεραιότητας

                                 Καταγωγή

                                 Ετήσια ποσότητα σε τόνους ισοδύναμου βάρους σφαγίου

                                 Ζώντα ζώα (συντελεστής = 0,47)

                                 Κρέας αμνών χωρίς κόκαλα (1) (συντελεστής = 1,67)

                                 Πρόβειο κρέας χωρίς κόκαλα (2) (συντελεστής = 1,81)

                                 Κρέας με κόκαλα και σφάγια (συντελεστής = 1,00)

                                 0204

                                 Μηδέν

                                 Μηδέν

                                 —

                                 09.2101

                                 09.2102

                                 09.2011

                                 Αργεντινή

                                 23 000

                                 —

                                 09.2105

                                 09.2106

                                 09.2012

                                 Αυστραλία

                                 19 186

                                 —

                                 09.2109

                                 09.2110

                                 09.2013

                                 Νέα Ζηλανδία

                                 228 389

                                 —

                                 09.2111

                                 09.2112

                                 09.2014

                                 Ουρουγουάη

                                 5 800

                                 —

                                 09.2115

                                 09.2116

                                 09.1922

                                 Χιλή (3)

                                 8 000

                                 —

                                 09.2125

                                 09.2126

                                 09.0693

                                 Γροιλανδία

                                 100

                                 —

                                 09.2129

                                 09.2130

                                 09.0690

                                 Φερόες Νήσοι

                                 20

                                 —

                                 09.2131

                                 09.2132

                                 09.0227

                                 Τουρκία

                                 200

                                 —

                                 09.2171

                                 09.2175

                                 09.2015

                                 Λοιπές χώρες (4)

                                 200

                                 —

                                 09.2178

                                 09.2179

                                 09.2016

                                    Erga omnes
                                     (5)

                                 200

                                 0104 10 30
                                 0104 10 80
                                 0104 20 90

                                 10 %

                                 Μηδέν

                                 09.2181

                                 —

                                 —

                                 09.2019

                                    Erga omnes
                                     (5)

                                 92

               »

               (1)  Και κρέας εριφίου.

               (2)  Και αίγειο κρέας πλην εριφίου.

               (3)  Η δασμολογική ποσόστωση για τη Χιλή αυξάνεται κατά 200 τόνους ανά έτος.

               (4)  Ως “Λοιπές χώρες” νοούνται όλα τα μέλη του ΠΟΕ, εκτός από την Αργεντινή, την Αυστραλία, τη Νέα Ζηλανδία, την Ουρουγουάη, τη Χιλή, τη Γροιλανδία και την Ισλανδία.

               (5)  Η μνεία “Erga omnes” αναφέρεται σε όλες τις χώρες καταγωγής, συμπεριλαμβανομένων των χωρών που αναφέρονται στον παρόντα πίνακα.


title: Εκτελεστικός κανονισμός (ΕΕ) 2018/1234 της Επιτροπής, της 12ης Σεπτεμβρίου 2018, για καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [«Marrone di Serino» / «Castagna di Serino» (ΠΓΕ)]

text:
                  14.9.2018

                  EL

                  Επίσημη Εφημερίδα της Ευρωπαϊκής Ένωσης

                  L 231/18

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/1234 ΤΗΣ ΕΠΙΤΡΟΠΉΣ
         της 12ης Σεπτεμβρίου 2018
         για καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [«Marrone di Serino» / «Castagna di Serino» (ΠΓΕ)]
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
         Εκτιμώντας τα ακόλουθα:

                     (1)

                     Σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012, η αίτηση που υπέβαλε η Ιταλία για την καταχώριση της ονομασίας «Marrone di Serino» / «Castagna di Serino» δημοσιεύθηκε στην Επίσημη Εφημερίδα της Ευρωπαϊκής Ένωσης (2).

                     (2)

                     Δεδομένου ότι δεν έχει κοινοποιηθεί στην Επιτροπή καμία δήλωση ένστασης βάσει του άρθρου 51 του κανονισμού (ΕΕ) αριθ. 1151/2012, η ονομασία «Marrone di Serino» / «Castagna di Serino» πρέπει να καταχωρισθεί,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Η ονομασία «Marrone di Serino» / «Castagna di Serino» (ΠΓΕ) καταχωρίζεται.
            Η ονομασία που αναφέρεται στο πρώτο εδάφιο αφορά προϊόν της κλάσης 1.6. Φρούτα, λαχανικά και δημητριακά, νωπά ή μεταποιημένα, του παραρτήματος XI του εκτελεστικού κανονισμού (ΕΕ) αριθ. 668/2014 της Επιτροπής (3).

            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 12 Σεπτεμβρίου 2018.

                  Για την Επιτροπή,

                  εξ ονόματος του Προέδρου,

               Phil HOGAN

                  Μέλος της Επιτροπής

            (1)  ΕΕ L 343 της 14.12.2012, σ. 1.

            (2)  ΕΕ C 75 της 28.2.2018, σ. 6.

            (3)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).


title: Εκτελεστικός κανονισμός (ΕΕ) 2018/1236 της Επιτροπής, της 13ης Σεπτεμβρίου 2018, για την περάτωση της έρευνας σχετικά με την πιθανή καταστρατήγηση των μέτρων αντιντάμπινγκ που επιβλήθηκαν με τον εκτελεστικό κανονισμό (ΕΕ) 2015/82 στις εισαγωγές κιτρικού οξέος καταγωγής Λαϊκής Δημοκρατίας της Κίνας μέσω εισαγωγών κιτρικού οξέος που αποστέλλονται από την Καμπότζη, είτε δηλώνονται ως καταγωγής Καμπότζης είτε όχι

text:
                  14.9.2018

                  EL

                  Επίσημη Εφημερίδα της Ευρωπαϊκής Ένωσης

                  L 231/20

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/1236 ΤΗΣ ΕΠΙΤΡΟΠΉΣ
         της 13ης Σεπτεμβρίου 2018
         για την περάτωση της έρευνας σχετικά με την πιθανή καταστρατήγηση των μέτρων αντιντάμπινγκ που επιβλήθηκαν με τον εκτελεστικό κανονισμό (ΕΕ) 2015/82 στις εισαγωγές κιτρικού οξέος καταγωγής Λαϊκής Δημοκρατίας της Κίνας μέσω εισαγωγών κιτρικού οξέος που αποστέλλονται από την Καμπότζη, είτε δηλώνονται ως καταγωγής Καμπότζης είτε όχι
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) (ο «βασικός κανονισμός»), και ιδίως το άρθρο 13 και το άρθρο 14 παράγραφος 5,
         Εκτιμώντας τα ακόλουθα:
         1.   ΔΙΑΔΙΚΑΣΙΑ

         1.1.   Προηγούμενες έρευνες και ισχύοντα μέτρα

                     (1)

                     Το Συμβούλιο, κατόπιν έρευνας αντιντάμπινγκ («η αρχική έρευνα»), επέβαλε οριστικό δασμό αντιντάμπινγκ στις εισαγωγές κιτρικού οξέος καταγωγής Λαϊκής Δημοκρατίας της Κίνας («ΛΔΚ») με τον κανονισμό (ΕΚ) αριθ. 1193/2008 (2). Τα μέτρα έλαβαν τη μορφή κατ' αξίαν δασμού, κυμαινόμενου μεταξύ 6,6 % και 42,7 %.

                     (2)

                     Με τον εκτελεστικό κανονισμό (ΕΕ) 2015/82 (3), η Ευρωπαϊκή Επιτροπή («Επιτροπή»), μετά από επανεξέταση ενόψει της λήξης ισχύος των μέτρων και μερική ενδιάμεση επανεξέταση («προηγούμενες έρευνες»), σύμφωνα με το άρθρο 11 παράγραφοι 2 και 3 του βασικού κανονισμού αντίστοιχα, διατήρησε τα οριστικά μέτρα και τροποποίησε το επίπεδό τους. Οι οριστικοί δασμοί αντιντάμπινγκ που ισχύουν για τις εισαγωγές κιτρικού οξέος καταγωγής ΛΔΚ κυμαίνονται πλέον μεταξύ 15,3 % και 42,7 % («τα ισχύοντα μέτρα»).

                     (3)

                     Με τον εκτελεστικό κανονισμό (ΕΕ) 2016/32 (4), η Επιτροπή, ύστερα από έρευνα κατά της καταστρατήγησης δυνάμει του άρθρου 13 του βασικού κανονισμού, επέκτεινε τον δασμό αντιντάμπινγκ ύψους 42,7 %, που επιβλήθηκε στις εισαγωγές κιτρικού οξέος καταγωγής ΛΔΚ, στις εισαγωγές κιτρικού οξέος που αποστέλλονται από τη Μαλαισία, είτε δηλώνονται ως καταγωγής Μαλαισίας είτε όχι.

               1.2.   Αίτηση

                     (4)

                     Η Επιτροπή έλαβε αίτηση, σύμφωνα με το άρθρο 13 παράγραφος 3 και το άρθρο 14 παράγραφος 5 του βασικού κανονισμού, να διερευνήσει την ενδεχόμενη καταστρατήγηση των μέτρων αντιντάμπινγκ που έχουν επιβληθεί στις εισαγωγές κιτρικού οξέος, καταγωγής ΛΔΚ, μέσω εισαγωγών που αποστέλλονται από την Καμπότζη, είτε δηλώνονται ως καταγωγής Καμπότζης είτε όχι, και να επιβάλει την καταγραφή των εν λόγω εισαγωγών.

                     (5)

                     Η αίτηση κατατέθηκε στις 30 Οκτωβρίου 2017 από τον ευρωπαϊκό κλάδο παραγωγής κιτρικού οξέος.

                     (6)

                     Η αίτηση περιλάμβανε επαρκή αποδεικτικά στοιχεία σχετικά με τη μεταβολή των τρόπων διεξαγωγής των εμπορικών συναλλαγών μεταξύ της Ένωσης, της ΛΔΚ και της Καμπότζης, μεταβολή η οποία φαίνεται ότι προέκυπτε από πρακτική, διαδικασία ή εργασία για την οποία δεν υπήρχε ικανός αποχρών λόγος ή άλλη οικονομική δικαιολογία εκτός από την επιβολή του δασμού, δηλαδή τη μεταφόρτωση του υπό εξέταση προϊόντος καταγωγής ΛΔΚ μέσω Καμπότζης στην Ένωση, με ή χωρίς την πραγματοποίηση εργασιών μεταποίησης ήσσονος σημασίας.

                     (7)

                     Επιπλέον, η αίτηση περιείχε επαρκή αποδεικτικά στοιχεία σύμφωνα με τα οποία, αφενός, η πρακτική που περιγράφεται ανωτέρω υπονόμευε τις επανορθωτικές συνέπειες των ισχυόντων μέτρων αντιντάμπινγκ όσον αφορά τόσο τις ποσότητες όσο και τις τιμές και, αφετέρου, οι τιμές του προϊόντος που αποτελεί αντικείμενο της έρευνας αποτελούσαν αντικείμενο ντάμπινγκ σε σχέση με την κανονική αξία που είχε καθοριστεί προηγουμένως για το υπό εξέταση προϊόν.

               1.3.   Υπό εξέταση προϊόν και προϊόν που αποτελεί αντικείμενο της έρευνας

                     (8)

                     Το προϊόν το οποίο αφορά η πιθανή καταστρατήγηση είναι το κιτρικό οξύ [συμπεριλαμβανομένου του διένυδρου κιτρικού νατρίου («κιτρικό άλας»)], που υπάγεται στους κωδικούς ΣΟ ex 2918 14 00 (κωδικός TARIC 2918140090) και ex 2918 15 00 (κωδικός TARIC 2918150019) καταγωγής ΛΔΚ («το υπό εξέταση προϊόν»).

                     (9)

                     Το προϊόν που αποτελεί αντικείμενο της έρευνας είναι το ίδιο με εκείνο που αναφέρεται στην προηγούμενη αιτιολογική σκέψη, αλλά αποστέλλεται από την Καμπότζη, είτε δηλώνεται ως καταγωγής Καμπότζης είτε όχι, και σήμερα υπάγεται στους ίδιους κωδικούς ΣΟ με το υπό εξέταση προϊόν («το προϊόν που αποτελεί αντικείμενο της έρευνας»).

                     (10)

                     Η έρευνα κατέδειξε ότι το κιτρικό οξύ και το κιτρικό άλας που εξάγονται από τη ΛΔΚ στην Ένωση και αποστέλλονται από την Καμπότζη παρουσιάζουν τα ίδια βασικά φυσικά και χημικά χαρακτηριστικά και έχουν τις ίδιες χρήσεις και, επομένως, πρέπει να θεωρούνται ομοειδή προϊόντα κατά την έννοια του άρθρου 1 παράγραφος 4 του βασικού κανονισμού.

               1.4.   Έναρξη έρευνας

                     (11)

                     Η Επιτροπή, αφού κατέληξε στο συμπέρασμα, έχοντας ενημερώσει τα κράτη μέλη, ότι υπάρχουν επαρκή αποδεικτικά στοιχεία που δικαιολογούν την έναρξη έρευνας σύμφωνα με το άρθρο 13 παράγραφος 3 και το άρθρο 14 παράγραφος 5 του βασικού κανονισμού, αποφάσισε να ερευνήσει την πιθανή καταστρατήγηση των μέτρων αντιντάμπινγκ που επιβλήθηκαν στις εισαγωγές του υπό εξέταση προϊόντος καταγωγής ΛΔΚ και να υποβάλει υποχρεωτικά σε καταγραφή τις εισαγωγές κιτρικού οξέος που αποστέλλονται από την Καμπότζη, είτε δηλώνονται ως καταγωγής Καμπότζης είτε όχι.

                     (12)

                     Η έρευνα ξεκίνησε με τον εκτελεστικό κανονισμό (ΕΕ) 2017/2300 της Επιτροπής, της 13ης Δεκεμβρίου 2017 (5) («ο κανονισμός για την έναρξη της έρευνας»).

               1.5.   Περίοδος έρευνας και περίοδος αναφοράς

                     (13)

                     Η έρευνα κάλυψε την περίοδο από την 1η Ιανουαρίου 2014 έως τις 30 Σεπτεμβρίου 2017 («η περίοδος έρευνας» ή «ΠΕ»). Για την περίοδο έρευνας συλλέχθηκαν στοιχεία προκειμένου να εξεταστεί, μεταξύ άλλων, η εικαζόμενη μεταβολή του τρόπου διεξαγωγής των εμπορικών συναλλαγών μετά τη συνέχιση των μέτρων και την αύξηση των οριστικών δασμών αντιντάμπινγκ με τον εκτελεστικό κανονισμό (ΕΕ) 2015/82, καθώς και η ύπαρξη πρακτικής, διαδικασίας ή εργασίας για την οποία δεν υπήρχε ικανός αποχρών λόγος ή άλλη οικονομική δικαιολογία, εκτός από την επιβολή του δασμού. Συλλέχθηκαν αναλυτικότερα στοιχεία για την περίοδο από την 1η Οκτωβρίου 2016 έως τις 30 Σεπτεμβρίου 2017 («η περίοδος αναφοράς» ή «ΠΑ»), ώστε να εξεταστεί αν οι εισαγωγές υπονόμευαν τις επανορθωτικές συνέπειες των ισχυόντων μέτρων ως προς τις τιμές και/ή τις ποσότητες, καθώς και αν υπήρξε ντάμπινγκ.

               1.6.   Έρευνα

                     (14)

                     Η Επιτροπή ενημέρωσε επισήμως σχετικά με την έναρξη της έρευνας τις αρχές της ΛΔΚ και της Καμπότζης, τους παραγωγούς-εξαγωγείς και τους εμπόρους σ' αυτές τις χώρες, τους ενωσιακούς εισαγωγείς που είναι γνωστό ότι έχουν εκδηλώσει ενδιαφέρον, καθώς και τον ενωσιακό κλάδο παραγωγής. Απεστάλησαν ερωτηματολόγια/έντυπα απαλλαγής στους παραγωγούς-εξαγωγείς της Καμπότζης και της ΛΔΚ και στους εισαγωγείς στην Ένωση που ήταν γνωστοί στην Επιτροπή ή που αναγγέλθηκαν εντός των προθεσμιών που προβλέπονται στην αιτιολογική σκέψη 16 του κανονισμού για την έναρξη της έρευνας.

                     (15)

                     Τα ενδιαφερόμενα μέρη είχαν τη δυνατότητα να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση εντός της προθεσμίας που καθορίζεται στον κανονισμό για την έναρξη της έρευνας.

                     (16)

                     Απαντήσεις στα ερωτηματολόγια/έντυπα απαλλαγής υποβλήθηκαν από έναν παραγωγό-εξαγωγέα από την Καμπότζη, την εταιρεία Wang Kang Biochemical Co., Ltd («WKB») και πέντε εισαγωγείς της Ένωσης.

                     (17)

                     Τον Μάρτιο του 2018 πραγματοποιήθηκε επιτόπια επαλήθευση στις εγκαταστάσεις της WKB.

                     (18)

                     Η Επιτροπή συμβουλεύτηκε επίσης διάφορες κυβερνητικές υπηρεσίες και οργανισμούς στην Καμπότζη, μεταξύ των οποίων το Υπουργείο Εμπορίου, το Υπουργείο Οικονομικών, το Υπουργείο Βιομηχανίας και Χειροτεχνίας, τις τελωνειακές αρχές και το Συμβούλιο Ανάπτυξης της Καμπότζης.

               2.   ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ

         2.1.   Γενικές παρατηρήσεις

                     (19)

                     Σύμφωνα με το άρθρο 13 παράγραφος 1 του βασικού κανονισμού, για να αξιολογηθεί η πιθανή καταστρατήγηση πρέπει να αναλυθούν διαδοχικά τα ακόλουθα στοιχεία:

                                 —

                                 κατά πόσον υπήρξε μεταβολή του τρόπου διεξαγωγής των εμπορικών συναλλαγών μεταξύ της Καμπότζης, της ΛΔΚ και της Ένωσης,

                                 —

                                 αν η μεταβολή αυτή οφειλόταν σε πρακτική, διαδικασία ή εργασία για την οποία δεν υπήρχε ικανός αποχρών λόγος ή άλλη οικονομική αιτιολόγηση, εκτός από την επιβολή των ισχυόντων μέτρων αντιντάμπινγκ,

                                 —

                                 αν υπάρχουν αποδεικτικά στοιχεία για ζημία ή στοιχεία από τα οποία να προκύπτει ότι οι επανορθωτικές συνέπειες των ισχυόντων μέτρων αντιντάμπινγκ υπονομεύονταν όσον αφορά τις τιμές και/ή τις ποσότητες του προϊόντος που αποτελεί αντικείμενο της έρευνας, και

                                 —

                                 αν υπάρχουν αποδεικτικά στοιχεία ως προς την ύπαρξη ντάμπινγκ σε σχέση με την κανονική αξία που είχε καθοριστεί στο παρελθόν για το υπό εξέταση προϊόν.

               2.2.   Μεταβολή του τρόπου διεξαγωγής των εμπορικών συναλλαγών

                     (20)

                     Οι μεταβολές του τρόπου διεξαγωγής των εμπορικών συναλλαγών μεταξύ της Καμπότζης, της ΛΔΚ και της Ένωσης κατά την ΠΕ εξετάζονται με βάση τις στατιστικές εισαγωγών και εξαγωγών της Καμπότζης.

                     (21)

                     Κατά τη διάρκεια των διαβουλεύσεων με τις τελωνειακές αρχές της Καμπότζης, χορηγήθηκε στην Επιτροπή πρόσβαση στη βάση δεδομένων όλων των εισαγωγικών και εξαγωγικών συναλλαγών στο πλαίσιο της κλάσης 2918 του Εναρμονισμένου Συστήματος (ΕΣ) για την ΠΕ. Η βάση δεδομένων επέτρεψε τον προσδιορισμό του μήνα και του έτους κάθε δεδομένης ενιαίας συναλλαγής, την περιγραφή του τελωνειακού κώδικα της Καμπότζης έως και οκτώ ψηφία, τη λεπτομερή περιγραφή των προϊόντων, τον προσδιορισμό της επωνυμίας του εξαγωγέα/εισαγωγέα, του όγκου και της αξίας της συναλλαγής, καθώς και της χώρας εισαγωγής/καταγωγής/προορισμού.

                     (22)

                     Επιπλέον, κατά τη διάρκεια των διαβουλεύσεων με το Υπουργείο Εμπορίου και το Υπουργείο Βιομηχανίας και Χειροτεχνίας της Καμπότζης, επιβεβαιώθηκε ότι ο μοναδικός συνεργαζόμενος παραγωγός-εξαγωγέας της Καμπότζης, η εταιρεία WKB, είναι ο μόνος παραγωγός και εξαγωγέας του προϊόντος που αποτελεί αντικείμενο της έρευνας στην Καμπότζη.

                     (23)

                     Το υπό εξέταση προϊόν εισαγόταν στην Καμπότζη τόσο απευθείας από την Κίνα όσο και μέσω της Ταϊλάνδης και του Βιετνάμ, από τον μοναδικό παραγωγό-εξαγωγέα του προϊόντος που αποτελεί αντικείμενο της έρευνας στην Καμπότζη, την εταιρεία WKB, και από άλλες μη εξαγωγικές εταιρείες της Καμπότζης.

                     (24)

                     Ο όγκος των εισαγωγών από άλλες εταιρείες, οι οποίες δραστηριοποιούνται κυρίως στη βιομηχανία ένδυσης και στην υφαντουργία, ήταν σχετικά χαμηλός. Οι εισαγωγές αυτές διοχετεύονταν στην εσωτερική κατανάλωση στην Καμπότζη — στα τελωνειακά μητρώα δεν καταγράφηκε καμία εξαγωγική συναλλαγή κιτρικού οξέος ή κιτρικού άλατος, εκτός από τις εξαγωγές από την WKB. Κατά συνέπεια, οι εν λόγω εισαγωγές μπορούν να εξαιρεθούν από την ανάλυση της μεταβολής των τρόπων διεξαγωγής των εμπορικών συναλλαγών μεταξύ της Καμπότζης, της ΛΔΚ και της Ένωσης.

                     (25)

                     Η WKB εμφανίζεται για πρώτη φορά στις τελωνειακές στατιστικές της Καμπότζης ως εισαγωγέας κιτρικού οξέος το 2015. Οι εισαγωγές της WKB είναι σημαντικές σε σύγκριση με τις υπόλοιπες εισαγωγές της Καμπότζης και παρουσιάζουν αυξητική τάση κατά την περίοδο από το 2015 έως την ΠΑ.

                     (26)

                     Επίσης, η WKB εμφανίστηκε για πρώτη φορά στις στατιστικές εξαγωγών ως εξαγωγέας κιτρικού άλατος τόσο στην Ένωση όσο και σε τρίτες χώρες το 2015.

                     (27)

                     Οι παρακάτω πίνακες περιλαμβάνουν στοιχεία σχετικά με τις εισαγωγές του υπό εξέταση προϊόντος καταγωγής Κίνας από την Καμπότζη και σχετικά με τις εξαγωγές του προϊόντος που αποτελεί αντικείμενο της έρευνας από την Καμπότζη στην Ένωση. Θα πρέπει να τονιστεί ότι ο όγκος των εξαγωγών είναι πολύ υψηλότερος απ' ό,τι ο όγκος των εισαγωγών, γεγονός που εξηγείται παρακάτω από την παραγωγική διαδικασία της WKB.

                        Πίνακας 1

                        Όγκος εισαγωγών (τόνοι) από τη ΛΔΚ στην Καμπότζη

                                 2014

                                 2015

                                 2016

                                 ΠΑ

                                 WKB (*1)

                                 0

                                 2 250

                                 1 200

                                 2 990

                                 Άλλες εταιρείες (*2)

                                 398

                                 497

                                 581

                                 533

                                    Σύνολο εισαγωγών

                                    398

                                    2 747

                                    1 781

                                    3 523

                                    Πηγή: Τελωνειακές αρχές της Καμπότζης

                        Πίνακας 2

                        Όγκος εξαγωγών (τόνοι) από την Καμπότζη

                                 2014

                                 2015

                                 2016

                                 ΠΑ

                                 WKB (*3)

                                 0

                                 872

                                 9 174

                                 24 221

                                 Άλλες εταιρείες

                                 0

                                 0

                                 0

                                 0

                                    Συνολικές εξαγωγές
                                     (*4)

                                 0

                                 872

                                 9 174

                                 24 221

                                    Πηγή: Τελωνειακές αρχές της Καμπότζης

                     (28)

                     Η αύξηση των όγκων, τόσο των εξαγωγών τόσο από την Καμπότζη στην Ένωση όσο και από τη ΛΔΚ στην Καμπότζη, σημειώθηκε μετά τη συνέχιση των μέτρων και την αύξηση των οριστικών δασμών αντιντάμπινγκ με τον εκτελεστικό κανονισμό (ΕΕ) 2015/82. Αυτό συνιστά μεταβολή του τρόπου διεξαγωγής των εμπορικών συναλλαγών μεταξύ της ΛΔΚ και της Καμπότζης, αφενός, και της Καμπότζης και της Ένωσης, αφετέρου.

               2.3.   Η πρακτική της κατά τους ισχυρισμούς καταστρατήγησης

         2.3.1.   Αποχρών λόγος ή άλλη οικονομική δικαιολογία εκτός από την επιβολή του δασμού αντιντάμπινγκ

                     (29)

                     Σύμφωνα με τις διαπιστώσεις της έρευνας, υπάρχει αποχρών λόγος ή οικονομική δικαιολογία σχετικά με την έναρξη της οικονομικής δραστηριότητας και την εγκατάσταση παραγωγής από την WKB στην Καμπότζη. Το γεγονός ότι ένας Κινέζος επενδυτής επένδυσε στην WKB δεν μεταβάλλει τις διαπιστώσεις αυτές. Πράγματι, ο κύριος λόγος για την τοποθεσία των εγκαταστάσεων παραγωγής στην Καμπότζη ήταν μια δέσμη κινήτρων που προσφέρθηκε στον Κινέζο επενδυτή.

                     (30)

                     Η WKB ιδρύθηκε το 2014 (η παραγωγή άρχισε το 2015). Πριν από την ίδρυση της WKB, ο όμιλος Er-Kang (μητρική εταιρεία της WKB) δεν συμμετείχε στην παραγωγή του υπό εξέταση προϊόντος στη ΛΔΚ. Επίσης, ο όμιλος Er-Kang δεν έχει καμία παραγωγική δραστηριότητα στη Μαλαισία, όπου επεκτάθηκαν πρόσφατα τα μέτρα μέσω του κανονισμού (ΕΕ) 2016/32.

                     (31)

                     Η εγκατάσταση της WKB αποτελούσε μέρος ενός μεγαλύτερου επενδυτικού έργου. Ταυτόχρονα, δύο άλλες εταιρείες (ένας παραγωγός αμύλου και ένας παραγωγός εξειδικευμένου αμύλου) εγκαταστάθηκαν στην ίδια τοποθεσία από τον όμιλο Er-Kang.

                     (32)

                     Η απόφαση για την εγκατάσταση της παραγωγής στην Καμπότζη οφειλόταν σε κάποιο βαθμό στην πρόσβαση σε πρώτες ύλες (μανιόκα), αλλά ακόμη περισσότερο στη δέσμη κινήτρων που παρείχε η κυβέρνηση της Καμπότζης. Όπως επιβεβαιώθηκε κατά τις διαβουλεύσεις με το Συμβούλιο Ανάπτυξης της Καμπότζης και το Υπουργείο Οικονομικών της Καμπότζης, η συνολική επένδυση του ομίλου Er-Kang χαρακτηρίστηκε ως ειδικό επενδυτικό έργο («QIP»). Υπό την προϋπόθεση ότι πληροί ορισμένα κριτήρια όσον αφορά την αξία της επένδυσης και τη συνεισφορά στην τοπική απασχόληση (τα όρια καθορίζονται ανάλογα με τον τομέα δραστηριότητας) καθώς και τις υποχρεώσεις εξαγωγών, το QIP χορηγεί ορισμένα προνόμια όσον αφορά τους εισαγωγικούς δασμούς και τους φόρους που επιβάλλονται σε εισαγόμενα μηχανήματα και πρώτες ύλες, καθώς και περίοδο χάριτος όσον αφορά τη φορολογία εισοδήματος.

               2.3.2.   Ισχυρισμός περί μεταφόρτωσης

                     (33)

                     Όπως αναφέρεται στην αιτιολογική σκέψη 6, η πρακτική καταστρατήγησης όπως υποστηρίζεται στην αίτηση ήταν η μεταφόρτωση του υπό εξέταση προϊόντος μέσω Καμπότζης στην Ένωση, με ή χωρίς την πραγματοποίηση εργασιών μεταποίησης ήσσονος σημασίας.

                     (34)

                     Προκειμένου να εκτιμήσει τον ισχυρισμό αυτό, η Επιτροπή εξέτασε τις ποσότητες και τον τύπο του υπό εξέταση προϊόντος που εισήχθη στην Καμπότζη, το αν η παραγωγή ή ορισμένα στάδια της παραγωγής του προϊόντος που αποτελεί αντικείμενο της έρευνας πραγματοποιούνται στην Καμπότζη, λεπτομερή στοιχεία σχετικά με τη διαδικασία παραγωγής, καθώς και τις ποσότητες και τα είδη του προϊόντος που αποτελεί αντικείμενο της έρευνας το οποίο εξάγεται στην Ένωση.

                     (35)

                     Δεδομένου ότι η WKB είναι ο μόνος εξαγωγέας του προϊόντος που αποτελεί αντικείμενο της έρευνας, όπως εξηγείται στην αιτιολογική σκέψη 22, η Επιτροπή περιόρισε την εξέτασή της στην εν λόγω εταιρεία.

                     (36)

                     Η έρευνα επιβεβαίωσε ότι η WKB διαθέτει πλήρη και ενεργό γραμμή παραγωγής (συμπεριλαμβανομένων των δεξαμενών ζύμωσης) του προϊόντος που αποτελεί αντικείμενο της έρευνας, η οποία βρίσκεται στην Καμπότζη, και ότι το προϊόν που εξάγεται αργότερα στην Ένωση παράγεται εκεί.

                     (37)

                     Η WKB έχει μια διαδικασία παραγωγής κιτρικού άλατος στην οποία το κιτρικό οξύ χρησιμοποιείται ως μία από τις πρώτες ύλες. Το κιτρικό οξύ εισάγεται κυρίως από τη ΛΔΚ, αλλά και από την Ταϊλάνδη. Η απόφαση όσον αφορά τη χώρα προέλευσης βασίζεται στα επίπεδα τιμών. Οι εν λόγω πράξεις είναι, ως εκ τούτου, οικονομικά ορθολογικές και δεν προκύπτει καμία πρόθεση καταστρατήγησης. Πράγματι, αν μοναδικός σκοπός ήταν η καταστρατήγηση των μέτρων, η WKB θα εισήγε μόνο από τη ΛΔΚ και, στη συνέχεια, απλώς, θα εξήγε το προϊόν στην Ένωση είτε απευθείας είτε κατόπιν μικρών μετατροπών.

                     (38)

                     Επιπλέον, πρέπει να επισημανθεί ότι μόνο μια σχετικά μικρή ποσότητα κιτρικού οξέος χρησιμοποιείται στη διαδικασία παρασκευής, σε σύγκριση με την τελική ποσότητα του παραγόμενου κιτρικού άλατος. Το κιτρικό οξύ προστίθεται σε μεταγενέστερο στάδιο της διαδικασίας παραγωγής, προκειμένου να μειωθεί η τιμή του pH του τελικού προϊόντος.

                     (39)

                     Τέλος, το κιτρικό οξύ που εισάγεται από την WKB, είτε καταγωγής Κίνας είτε καταγωγής Ταϊλάνδης, δεν πωλείται μεταγενέστερα ούτε εξάγεται από την εταιρεία.

                     (40)

                     Οι διαπιστώσεις των αιτιολογικών σκέψεων 37 έως 39 επιβεβαιώθηκαν μετά από επιτόπια επαλήθευση των αγορών, των κινήσεων των αποθεμάτων των εν λόγω πρώτων υλών και των αρχείων κατανάλωσής τους, καθώς και των αποθεμάτων και των όγκων πωλήσεων του τελικού προϊόντος, δηλαδή του κιτρικού άλατος.

                     (41)

                     Υπό το πρίσμα αυτών των διαπιστώσεων, συνάγεται το συμπέρασμα ότι οι ισχυρισμοί μεταφόρτωσης και καταστρατήγησης των μέτρων που επιβάλλονται στις εισαγωγές από τη ΛΔΚ μέσω αποστολών από την Καμπότζη δεν μπορούν να επιβεβαιωθούν. Το κιτρικό οξύ είναι μια πρώτη ύλη (που εισάγεται από τη ΛΔΚ ή την Ταϊλάνδη) η οποία χρησιμοποιείται από την WKB σε περιορισμένες ποσότητες για την παραγωγή κιτρικού άλατος.

                     (42)

                     Μετά την κοινοποίηση, ο ενωσιακός κλάδος παραγωγής υπέβαλε παρατηρήσεις σχετικά με τις διαπιστώσεις αυτές που δημιουργούν αμφιβολίες σχετικά με την αναλογία του κιτρικού οξέος που χρησιμοποιείται στη διαδικασία παραγωγής κιτρικού άλατος, καθώς και τη γενική επεξεργασία του κιτρικού οξέος ως πρώτης ύλης στη διαδικασία παραγωγής κιτρικού άλατος. Σύμφωνα με τον ενωσιακό κλάδο παραγωγής, το κιτρικό οξύ αποτελεί ημικατεργασμένο προϊόν και όχι πρώτη ύλη και η διαδικασία ζύμωσης είναι εκείνη που οδηγεί σε κιτρικό οξύ, το οποίο αργότερα μετατρέπεται σε κιτρικό άλας.

                     (43)

                     Στο πλαίσιο αυτό, πρέπει να υπογραμμιστεί ότι η διαδικασία παραγωγής που χρησιμοποιεί η WKB διαφέρει από τη διαδικασία παραγωγής που εφαρμόζεται από τον ενωσιακό κλάδο παραγωγής. Όπως αναφέρεται στις αιτιολογικές σκέψεις 37, 38 και 40, η ποσότητα του κιτρικού οξέος που αγοράζεται και χρησιμοποιείται στη διαδικασία παραγωγής, η καταγωγή του και το στάδιο κατά το οποίο προστίθεται στη διαδικασία παραγωγής επαληθεύτηκαν επί τόπου στις εγκαταστάσεις της WKB. Επιπλέον, ακόμη και αν επιβεβαιώνονταν οι ισχυρισμοί του ενωσιακού κλάδου παραγωγής όσον αφορά την παραγωγική διαδικασία, συνολικά δεν θα επηρέαζαν την αξιολόγηση της Επιτροπής σχετικά με την καταστρατήγηση των μέτρων υπό το πρίσμα των διαπιστώσεων στην αιτιολογική σκέψη 49.

                     (44)

                     Επίσης, ο ενωσιακός κλάδος παραγωγής επισήμανε ότι η WKB αυτοπροσδιορίστηκε, στον επίσημο ιστότοπό της, ως παραγωγός τόσο κιτρικού οξέος όσο και κιτρικού άλατος. Μόνο μετά τον Σεπτέμβριο του 2017 τροποποιήθηκε ο ιστότοπος και αφαιρέθηκε το κιτρικό οξύ από τον κατάλογο των προϊόντων.

                     (45)

                     Στο πλαίσιο αυτό, με βάση λεπτομερείς τελωνειακές στατιστικές της Καμπότζης και τα αρχεία παραγωγής, αγορών και πωλήσεων της WKB, είναι σαφές ότι η WKB δεν δραστηριοποιήθηκε ποτέ στην παραγωγή και/ή τις πωλήσεις κιτρικού οξέος.

                     (46)

                     Όπως εξηγείται στις αιτιολογικές σκέψεις 47 έως 50, ούτε οι δραστηριότητες της WKB στην Καμπότζη μπορούν να θεωρηθούν ως ήσσονος σημασίας μεταποίηση του προϊόντος προκειμένου να αποφευχθούν οι δασμοί αντιντάμπινγκ, όπως υποστηρίζεται στην αίτηση. Επιπλέον, δεδομένου ότι τόσο το κιτρικό οξύ όσο και το κιτρικό άλας καλύπτονται από τα μέτρα αντιντάμπινγκ, αυτή η ήσσονος σημασίας μεταποίηση δεν συνιστά πρακτική διαφορετική από τη μεταφόρτωση, και η έρευνα έδειξε ότι η WKB δεν πραγματοποιεί μεταφόρτωση.

               2.3.3.   Εργασίες συναρμολόγησης

                     (47)

                     Σύμφωνα με την αιτιολογική σκέψη 12 του κανονισμού για την έναρξη της έρευνας, σε περίπτωση που στην πορεία της έρευνας διαπιστωθούν πρακτικές καταστρατήγησης μέσω της Καμπότζης που καλύπτονται από το άρθρο 13 του βασικού κανονισμού, πέραν της μεταφόρτωσης, η έρευνα μπορεί επίσης να καλύψει και αυτές τις πρακτικές. Ως εκ τούτου, η Επιτροπή εξέτασε κατά πόσον οι εργασίες συναρμολόγησης κατά την έννοια του άρθρου 13 παράγραφος 2 του βασικού κανονισμού πραγματοποιήθηκαν στην Καμπότζη και αν οι εργασίες αυτές συνιστούν καταστρατήγηση.

                     (48)

                     Σύμφωνα με το άρθρο 13 παράγραφος 2 στοιχείο β) του βασικού κανονισμού, προκειμένου να αποδειχθεί η ύπαρξη καταστρατήγησης των μέτρων αντιντάμπινγκ μέσω εργασιών συναρμολόγησης, η Επιτροπή πρέπει να ελέγξει αν τα μέρη (πρώτες ύλες) που χρησιμοποιούνται στις εργασίες συναρμολόγησης από τις χώρες που υπόκεινται στα μέτρα αντιντάμπινγκ αποτελούν το 60 % ή περισσότερο της συνολικής αξίας των μερών (πρώτων υλών) του συναρμολογημένου προϊόντος και αν η προστιθέμενη αξία των μερών (πρώτων υλών) που χρησιμοποιούνται δεν υπερβαίνει το 25 % του κόστους κατασκευής.

                     (49)

                     Στην περίπτωση της WKB, διαπιστώθηκε ότι οι πρώτες ύλες καταγόμενες από τη χώρα που υπόκειται στα μέτρα (δηλαδή τη ΛΔΚ) δεν συνιστούσαν το 60 % ή περισσότερο της συνολικής αξίας των πρώτων υλών που χρησιμοποιούνται για την παραγωγή του προϊόντος που αποτελεί αντικείμενο της έρευνας.

                     (50)

                     Αφού η έρευνα έδειξε ότι το κριτήριο του 60 % δεν πληρούνταν και ότι οι εργασίες συναρμολόγησης δεν μπορούν να θεωρηθούν ως καταστρατήγηση κατά την έννοια του άρθρου 13 παράγραφος 2 του βασικού κανονισμού, δεν θεωρήθηκε αναγκαίο να εξεταστεί το δεύτερο κριτήριο, δηλαδή το 25 % προστιθέμενης αξίας στο κόστος κατασκευής.

               2.3.4.   Συμπέρασμα για την καταστρατήγηση

                     (51)

                     Με βάση τις αιτιολογικές σκέψεις 29 έως 50, συνάγεται το συμπέρασμα ότι δεν βρέθηκαν αποδεικτικά στοιχεία καταστρατήγησης κατά την έννοια του άρθρου 13 παράγραφοι 1 και 2 του βασικού κανονισμού όσον αφορά τη δραστηριότητα της WKB.

                     (52)

                     Δεδομένου ότι η WKB αντιπροσωπεύει το 100 % των εξαγωγών του προϊόντος που αποτελεί αντικείμενο της έρευνας από την Καμπότζη στην Ένωση κατά τη διάρκεια της ΠΕ, δεν ήταν δυνατόν να καθοριστεί ότι τα ισχύοντα μέτρα για τις εισαγωγές καταγωγής ΛΔΚ καταστρατηγούνται μέσω εισαγωγών που αποστέλλονται από την Καμπότζη.

               2.4.   Εξουδετέρωση των επανορθωτικών συνεπειών του δασμού και απόδειξη του ντάμπινγκ

                     (53)

                     Αφού η έρευνα έδειξε ότι οι εργασίες που πραγματοποιούνται στην Καμπότζη δεν μπορούν να θεωρηθούν ως καταστρατήγηση κατά την έννοια του άρθρου 13 παράγραφοι 1 και 2 του βασικού κανονισμού, δεν θεωρήθηκε αναγκαίο να εξεταστούν αυτές οι πτυχές.

               3.   ΠΕΡΑΤΩΣΗ ΤΗΣ ΕΡΕΥΝΑΣ

                     (54)

                     Με βάση τις διαπιστώσεις που αναφέρονται στις αιτιολογικές σκέψεις 51 και 52, η τρέχουσα έρευνα για την καταστρατήγηση των μέτρων θα πρέπει να περατωθεί. Κατά συνέπεια, θα πρέπει να διακοπεί και η καταγραφή των εισαγωγών του προϊόντος που αποτελεί αντικείμενο της έρευνας, η οποία είχε καθιερωθεί με τον κανονισμό έναρξης έρευνας, και να καταργηθεί ο εν λόγω κανονισμός.

                     (55)

                     Τα ενδιαφερόμενα μέρη ενημερώθηκαν σχετικά με τα ουσιώδη περιστατικά και τις διαπιστώσεις βάσει των οποίων η Επιτροπή εκδήλωσε την πρόθεση να περατώσει την έρευνα και τους δόθηκε η ευκαιρία να διατυπώσουν σχετικά σχόλια. Τα σχόλια που ελήφθησαν δεν συνηγορούν υπέρ της αλλαγής των ανωτέρω συμπερασμάτων.

                     (56)

                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 15 παράγραφος 1 του βασικού κανονισμού,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Περατώνεται η έρευνα που κινήθηκε με τον εκτελεστικό κανονισμό (ΕΕ) 2017/2300 της Επιτροπής, προκειμένου να καθοριστεί αν οι εισαγωγές στην Ένωση κιτρικού οξέος (συμπεριλαμβανομένου του διένυδρου κιτρικού νατρίου), καταγωγής Λαϊκής Δημοκρατίας της Κίνας, που επί του παρόντος υπάγεται στους κωδικούς ΣΟ ex 2918 14 00 (κωδικός TARIC 2918140090) και ex 2918 15 00 (κωδικός TARIC 2918150019), που αποστέλλονται από την Καμπότζη, είτε δηλώνονται ως καταγωγής Καμπότζης είτε όχι, καταστρατηγούν τα μέτρα που επιβλήθηκαν με τον εκτελεστικό κανονισμό (ΕΕ) 2015/82 της Επιτροπής.

            Άρθρο 2
            Οι τελωνειακές αρχές διακόπτουν την καταγραφή των εισαγωγών που είχε καθιερωθεί σύμφωνα με το άρθρο 2 του εκτελεστικού κανονισμού (ΕΕ) 2017/2300 της Επιτροπής.

            Άρθρο 3
            Ο εκτελεστικός κανονισμός (ΕΕ) 2017/2300 της Επιτροπής καταργείται.

            Άρθρο 4
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Σεπτεμβρίου 2018.

                  Για την Επιτροπή

                  Ο Πρόεδρος

               Jean-Claude JUNCKER

            (1)  ΕΕ L 176 της 30.6.2016, σ. 21.

            (2)  Κανονισμός (ΕΚ) αριθ. 1193/2008 του Συμβουλίου, της 1ης Δεκεμβρίου 2008, για την επιβολή οριστικού δασμού αντιντάμπινγκ και την οριστική είσπραξη προσωρινού δασμού που επιβλήθηκε στις εισαγωγές κιτρικού οξέος καταγωγής Λαϊκής Δημοκρατίας της Κίνας (ΕΕ L 323 της 3.12.2008, σ. 1).

            (3)  Εκτελεστικός κανονισμός (ΕΕ) 2015/82 της Επιτροπής, της 21ης Ιανουαρίου 2015, για την επιβολή οριστικού δασμού αντιντάμπινγκ στις εισαγωγές κιτρικού οξέος καταγωγής Λαϊκής Δημοκρατίας της Κίνας, μετά από επανεξέταση, ενόψει της λήξης της ισχύος των μέτρων, σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009 του Συμβουλίου, και μερικών ενδιάμεσων επανεξετάσεων, σύμφωνα με το άρθρο 11 παράγραφος 3 του κανονισμού (ΕΚ) αριθ. 1225/2009 (ΕΕ L 15 της 22.1.2015, σ. 8).

            (4)  Εκτελεστικός κανονισμός (ΕΕ) 2016/32 της Επιτροπής, της 14ης Ιανουαρίου 2016, για την επέκταση του οριστικού δασμού αντιντάμπινγκ που επιβλήθηκε με τον εκτελεστικό κανονισμό (ΕΕ) 2015/82 στις εισαγωγές κιτρικού οξέος καταγωγής Λαϊκής Δημοκρατίας της Κίνας στις εισαγωγές κιτρικού οξέος προέλευσης Μαλαισίας, είτε δηλώνεται ως καταγωγής Μαλαισίας είτε όχι (ΕΕ L 10 της 15.1.2016, σ. 3).

            (5)  Εκτελεστικός κανονισμός (ΕΕ) 2017/2300 της Επιτροπής, της 12ης Δεκεμβρίου 2017, για την έναρξη έρευνας σχετικά με την πιθανή καταστρατήγηση των μέτρων αντιντάμπινγκ που επιβλήθηκαν με τον εκτελεστικό κανονισμό (ΕΕ) 2015/82 στις εισαγωγές κιτρικού οξέος καταγωγής Λαϊκής Δημοκρατίας της Κίνας μέσω εισαγωγών που αποστέλλονται από την Καμπότζη, είτε δηλώνονται ως καταγωγής Καμπότζης είτε όχι, και για την υπαγωγή των εν λόγω εισαγωγών σε καταγραφή (ΕΕ L 329 της 13.12.2017, σ. 39).

            (*1)  Μόνο κιτρικό οξύ

            (*2)  Κιτρικό οξύ και κιτρικό άλας

            (*3)  Μόνο κιτρικό άλας

            (*4)  Οι εξαγωγές στην ΕΕ εξακολουθούν να κυμαίνονται μεταξύ 55 % και 85 % των συνολικών εξαγωγών.


title: Εκτελεστικός κανονισμός (ΕΕ) 2018/1235 της Επιτροπής, της 12ης Σεπτεμβρίου 2018, για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [«Αγκινάρα Ιρίων» (Agkinara Irion) (ΠΓΕ)]

text:
                  14.9.2018

                  EL

                  Επίσημη Εφημερίδα της Ευρωπαϊκής Ένωσης

                  L 231/19

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/1235 ΤΗΣ ΕΠΙΤΡΟΠΉΣ
         της 12ης Σεπτεμβρίου 2018
         για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [«Αγκινάρα Ιρίων» (Agkinara Irion) (ΠΓΕ)]
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
         Εκτιμώντας τα ακόλουθα:

                     (1)

                     Σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012, η αίτηση που υπέβαλε η Ελλάδα για την καταχώριση της ονομασίας «Αγκινάρα Ιρίων» (Agkinara Irion) δημοσιεύθηκε στην Επίσημη Εφημερίδα της Ευρωπαϊκής Ένωσης (2).

                     (2)

                     Δεδομένου ότι δεν έχει κοινοποιηθεί στην Επιτροπή καμία δήλωση ένστασης βάσει του άρθρου 51 του κανονισμού (ΕΕ) αριθ. 1151/2012, η ονομασία «Αγκινάρα Ιρίων» (Agkinara Irion) πρέπει να καταχωρισθεί,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Καταχωρίζεται η ονομασία «Αγκινάρα Ιρίων» (Agkinara Irion ) (ΠΓΕ).
            Η ονομασία που αναφέρεται στο πρώτο εδάφιο αφορά προϊόν της κλάσης 1.6. Φρούτα, λαχανικά και δημητριακά, νωπά ή μεταποιημένα, του παραρτήματος XI του εκτελεστικού κανονισμού (ΕΕ) αριθ. 668/2014 της Επιτροπής (3).

            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 12 Σεπτεμβρίου 2018.

                  Για την Επιτροπή,

                  εξ ονόματος του Προέδρου,

               Phil HOGAN

                  Μέλος της Επιτροπής

            (1)  ΕΕ L 343 της 14.12.2012, σ. 1.

            (2)  ΕΕ C 53 της 13.2.2018, σ. 7.

            (3)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).


title: Εκτελεστικός κανονισμός (ΕΕ) 2018/1231 του Συμβουλίου, της 13ης Σεπτεμβρίου 2018, για την εφαρμογή του κανονισμού (ΕΕ) 2017/1509 σχετικά με την επιβολή περιοριστικών μέτρων κατά της Λαοκρατικής Δημοκρατίας της Κορέας

text:
                  14.9.2018

                  EL

                  Επίσημη Εφημερίδα της Ευρωπαϊκής Ένωσης

                  L 231/11

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/1231 ΤΟΥ ΣΥΜΒΟΥΛΊΟΥ
         της 13ης Σεπτεμβρίου 2018
         για την εφαρμογή του κανονισμού (ΕΕ) 2017/1509 σχετικά με την επιβολή περιοριστικών μέτρων κατά της Λαοκρατικής Δημοκρατίας της Κορέας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2017/1509 της 30ής Αυγούστου 2017, για την επιβολή περιοριστικών μέτρων κατά της Λαοκρατικής Δημοκρατίας της Κορέας και την κατάργηση του κανονισμού (ΕΚ) αριθ. 329/2007 (1), και ιδίως το άρθρο 47 παράγραφος 5,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:

                     (1)

                     Στις 30 Αυγούστου 2017 το Συμβούλιο εξέδωσε τον κανονισμό (ΕΕ) 2017/1509.

                     (2)

                     Στις 8 Αυγούστου 2018 η επιτροπή του Συμβουλίου Ασφαλείας των Ηνωμένων Εθνών («ΣΑΗΕ») που θεσπίστηκε δυνάμει της απόφασης 1718 (2006) ΣΑΗΕ τροποποίησε την καταχώριση μίας οντότητας που υπόκειται σε περιοριστικά μέτρα.

                     (3)

                     Το παράρτημα ΧΙΙΙ του κανονισμού (ΕΕ) 2017/1509 θα πρέπει συνεπώς να τροποποιηθεί αναλόγως,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Το παράρτημα ΧΙΙΙ του κανονισμού (ΕΕ) 2017/1509 τροποποιείται σύμφωνα με το παράρτημα του παρόντος κανονισμού.

            Άρθρο 2
            Ο παρών κανονισμός αρχίζει να ισχύει την ημερομηνία της δημοσίευσής της στην Επίσημη Εφημερίδα της Ευρωπαϊκής Ένωσης.

            Ο παρών κανονισμός είναι δεσμευτικός στο σύνολό του και εφαρμόζεται άμεσα σε όλα τα κράτη μέλη.
            Βρυξέλλες, 13 Σεπτεμβρίου 2018.

                  Για το Συμβούλιο

                  Η Πρόεδρος

               J. BOGNER-STRAUSS

            (1)  ΕΕ L 224 της 31.8.2017, σ. 1.

            ΠΑΡΑΡΤΗΜΑ
            Στο παράρτημα XIII του κανονισμού (ΕΕ) 2017/1509, η καταχώριση 71 υπό τον τίτλο «β) Νομικά πρόσωπα, οντότητες και φορείς» αντικαθίσταται από το ακόλουθο κείμενο:

                           Επωνυμία

                           Άλλως

                           Τόπος εγκατάστασης

                           Ημερομηνία καταχώρισης στον κατάλογο του ΟΗΕ

                           Λοιπές πληροφορίες

                           «71.

                           PRO-GAIN GROUP CORPORATION

                           30.3.2018

                           Εταιρεία υπό την κυριότητα ή τον έλεγχο του Tsang Yung Yuan με εμπλοκή σε παράνομες μεταφορές άνθρακα της ΛΔΚ.».